La gala de moda a la Torre de les Hores acapta 1.200 euros per lluitar contra el càncer | Web de notícies de l'Ajuntament de Martorell
Inici Cultura i oci La gala de moda a la Torre de les Hores acapta 1.200...
La 3a Gala Show d’Estilisme i Complements va reunir aquest divendres dues-centes persones a la Torre de les Hores i va aconseguir acaptar 1.200 euros a benefici de la junta local de l’Associació Catalunya Contra el Càncer. Les propietàries dels establiments organitzadors Perles d’Armari, Puig Joiers i Sonia Pinedo Beauty Center van mostrar-se molt satisfetes pel gran suport rebut de particulars, establiments i institucions. Sabates, bosses, roba de festa, llenceria i roba de núvia van ser les protagonistes de la cita.
Sobre la catifa vermella estesa als jardins de la Torre de les Hores, que s’iniciava a l’entrada de l’emblemàtic edifici i que recorria en forma de lletra L una bona part del jardí plagat d’espectadors a banda i banda, van desfilar joves i infants exhibint col·leccions de sabates i bosses, joies, roba de festa, llenceria i vestits de núvia. Entre el públic hi eren presents els creadors d’algunes de les peces exhibides: el dissenyador Jordi Dalmau -vestit de núvia-, l’escultora i dissenyadora Fili Plaza -joies- i l’estilista i perruquer Antonio Garrido.
A més de les 200 persones que hi van assistir, que van fer possible acaptar per la lluita contra el càncer 1.200 euros, van col·laborar en la cita l’Ajuntament de Martorell -amb una nodrida representació de regidors encapçalada per l’alcalde Xavier Fonollosa-, la Fundació Francesc Pujols, la Fundació Arc de Sant Martí i una desena d’establiments relacionats amb la moda, l’estètica i la restauració de Martorell que s’afegien a l’aportació de gènere dels comerços organitzadors de la vetllada.
Models de Martorell i dissenyadors d’arreu
Les models martorellenques que van lluir els vestits i els complements són, com explicava l’estilista Sonia Pinedo, “totes amateurs: amigues i clientes dels nostres respectius establiments i les nenes de l’Espai Dansa de Carmen Bea, qui ha estat l’encarregada de conduir l’acte. Porten temps preparant a consciència aquesta gala i ho han fet molt bé, cada cop millor. A més, el temps ens ha respectat i hem pogut fer la desfilada en un exterior fantàstic, unint moda i cultura”.
Pinedo també va destacar que “aquest cop ha vingut fins aquí el dissenyador Jordi Dalmau, que anteriorment ja havia col·laborat a les altres dues gales. Els dissenyadors valoren el muntatge i s’animen a venir, i n’estem molt contentes”.
Article anteriorLa Volta a Espanya per conscienciar sobre les malalties minoritàries fa parada a Martorell
Article següentJosefina Lladó enceta amb el pregó les festes de Sant Joan al barri del Pont del Diable
‘Instants previs’, espectacle de poemes teatralitzats per celebrar el Dia Mundial de la Poesia